**Foredrag**

**Konferanse om fagskoleutdanning, Sola Kulturhus 20.3.2014**

*«Det sies at der er ingen region i Norge som har flere helsefagarbeidere med fagskoleutdanning enn Nord-Rogaland.» Hva er suksessfaktorene?*

Sett fra tilbyder: Sigmund Fosse, daglig leder AOF Haugaland

**Innledning:**

Jeg er invitert til å si noe om hvilke suksesskriterier jeg mener ligger til grunn for at det er flere fagskoleutdannede helsearbeidere i nord Rogaland enn resten av landet. AOF Haugland er en av flere fagskoletilbydere i nord Rogaland og er en av Norges største fagskoler innen Helse- og oppvekst fag. Mitt utgangspunkt i dag bygger på de erfaringene AOF Haugaland har gjort.

**Presentasjon av AOF Haugaland**AOF Haugaland en selvstendig økonomisk og juridisk enhet - tilsluttet studieforbundet AOF Norge. Vi er i dag Haugalandets største leverandør av opplæring til voksne. Siden tidlig på 90 tallet har vi gitt tilbud om teoriopplæring for voksne som ønsket å ta fagbrev innen forskjellige fagområder. Oppvekst og helse har i alle år vært de to største fagområdene. Siden fagene ble godkjente som lærefag i 1996 har AOF Haugaland hatt rundt 1500 deltakere.

Vi har i mange år hatt kontrakt med Rogaland Fylkeskommune om å arrangere videregående opplæring for voksne. Dette er mennesker i alle aldre - som mangler nødvendig teoriopplæring på VG1- og VG2nivå innen yrkesfaglig programområder - eller som mangler studiekompetanse.   
Etter en omfattende anbudskonkurranse har vi inngått ny avtale for 2014/15, med opsjon på forlengelse ut 2017.

**Presentasjon av AOF fagskolen / Helse- og oppvekstfag**På bakgrunn av det store antallet deltakere som har tatt helse- og oppvekstfagene hos oss - var det naturlig å søke om fagskolegodkjenninger for disse områdene.

I 2007 fikk vi våre første fagskolegodkjenninger innen kreftomsorg og lindrende pleie, Psykisk helse arbeid og Eldreomsorg. Siden den gang har det blitt mange flere – og pr i dag har vi 13 godkjente utdanninger. 9 av utdanningene er innen helsefag, 3 er innenfor oppvekstfag. Og nylig har vi fått godkjent fagskoleutdanningen Helse, miljø og sikkerhet. For uten Haugesund – har vi også godkjente studiesteder i Ølen, Sauda, Etne og på Karmøy.

Siden oppstarten i 2007 har vi startet 29 fagskoleklasser, med nærmere 500 studenter.

I løpet av 2013 hadde vi 14 fagskoleklasser med til sammen 195 studenter. Utfra Helsedirektoratets beregninger var vi både i 2011 og 2012 – landets 3. største fagskole innen helse- og oppvekstfag. Tallene for 2013 foreligger pr. i dag ikke. De to fagskolen som var større enn oss var NKS nettstudier, som er landsdekkende - og Folkeuniversitet Sør/Øst, som dekker 3 fylker. AOF Haugaland dekker regionen Haugalandet.

Dette er vi selvfølgelig er stolte av!   
  
**Finansiering av fagskoleutdanning og samarbeid med arbeidslivet**AOF Haugaland har hatt suksess med sine fagskoleutdanninger - og man kan gjerne spørre seg hvorfor. Det finnes flere grunner – men vår oppfatning er at den viktigste årsaken er finansieringen fra Helsedirektoratet som trådte i kraft i høsten 2009.

Andre viktige faktorer er samarbeidet med Rogaland fylkeskommune og det nære samarbeidet vi har med kommunene, helseforetak og fagorganisasjonene.

Da finansiering av fagskoletilbudene innenfor helse kom, fikk vi en markant økning i antall søkere. Et eksempel på det motsatte - er at vi allerede i april 2008 fikk godkjent den første fagskoleutdanning for oppvekstsektoren, «Spesialpedagogikk og flerkulturelt arbeid». Det har siden den gang vært stor interesse for utdanningen, men på grunn av manglende finansiering, har vi så langt ikke lykkes med å starte opp studiet. Tilbakemeldingen fra aktuelle deltakere - er at de finner det demotiverende å måtte betale for utdanningen selv, mens de som tar en helsefaglig fagskoleutdanning får utdanningen finansiert gjennom tilskudd fra Helsedirektoratet via Rogaland Fylkeskommune.

Fra en av de samarbeidende kommunene - har vi fått tilbakemelding på at de så med skrekk på at tilskuddet til fagskoleutdanningen skulle falle bort. Den har i mange år vært en del av systemet og de fryktet hvilke konsekvenser dette kunne gi – dersom statlige midler blir tatt bort.

Rogaland fylkeskommunen er et av de fylkene i landet som tar ut mest av tilskuddsmidlene fra Helsedirektoratet. En viktig årsak til dette – mener jeg er måten Rogaland har løst organiseringen på. Dette handler om den holdningen og den viljen politikere og administrasjonen har vist ift å slippe andre gode aktører til. Fylkeskommunen har lagt opp til en likebehandling av alle fagskoletilbydere. Etter vår mening håndterer fylkeskommunen rollen med både å være skoleeier og ha ansvaret for forvaltningen av sektoren på en god måte. Vi opplever samarbeidet med Rogaland Fylkeskommune som godt og tillitsfullt.

Jeg mener at en av grunnene til at fagskoletilbudet i Rogaland er så stort og favner så bredt, er at fylkeskommunen ikke har vært opptatt av å skjerme egne skoler fra konkurranse.

Fra starten av har AOF Haugaland vektlagt å ha et nært samarbeid med kommunene, helseforetak og fagorganisasjoner. Gjennom dette samarbeidet legges det til rette for systematisk innhenting av informasjon fra fagfeltet. Dette for å sikre at fagskoletilbudet har høy kvalitet og dekker regionens behov for kompetanseheving. Det gjennomføres årlige samarbeidsmøter, det er inngått intensjonsavtaler med kommuner og helseforetak, samt praksisavtaler med den enkelte virksomhet i forbindelse med studentens praksis. Det samarbeides i tillegg nært med fagorganisasjonene på Haugalandet.

For å understreke dette har jeg valg ta med noen tilbakemeldinger fra møter vi har hatt med samarbeidspartnere:

En virksomhetsleder uttaler at *« Studentene bruker kompetansen ute i avdelingen. De er flinke til å dele kunnskapen og det gir trivsel og stolthet».*

Fra en annen kommune som har studenter ved fagskoleutdanning - Kroniske sykdommer kom følgende uttalelse: *« Kjempeopplegg – Et utrolig løft for kommunen!»*

En suksessfaktor er også samarbeidet med studenter, lærere og sensorer – som gir konstruktive tilbakemeldinger - slik at vi fortløpende kan forbedre våre studietilbud

**Fagskolens plass i utdanningssystemet. Utdanningskvalitet, synlighet og status for fagskolen**

Fagskolen er - som vi vet - en tertiærutdanning. I NOU, 2000:5 refereres begrepet ”tertiærutdanning” til nivået etter videregående opplæring. Den inkluderer i tillegg til fagskoler, også universiteter og høyskoler.

**Fagskoler skal være korte, yrkesrettede videreutdanninger** som går over et halvt til to år. Utdanningen bygger på videregående opplæring, men opptak kan også skje på bakgrunn av realkompetanse. Det stilles altså *ikke* krav om studiekompetanse for å få innpass. Tanken er at fagskoleutdanninger i større grad enn universitets- og høyskoleutdanning - skal være direkte tilkoblet arbeidslivets behov.   
  
Til forskjell fra etterutdanninger, som ikke er formelt kompetansegivende - gir videreutdanninger i form av fagskoleutdanninger - formell kompetanse og fagskolepoeng. Dette er tenkt som et ledd i prosessen med å gjøre overgangene fra fagskoleutdanninger til andre høyere utdanninger mer fleksible, noe som i for seg er positivt! Imidlertid vet vi jo at næringslivet etterspør arbeidskraft på fagbrevsnivå - gjerne også med spisskompetanse innenfor spesielle emner.   
  
Spørsmålet er hvordan man kan motivere flere til å ta utdanning på dette nivået. Spørsmålet blir også hvordan man i fortsettelsen kan legge til rette for en praktisk og yrkesrettet karrierevei – eller karrierestige - for disse yrkesgruppene. Vi vet at mange føler et press ift å ta akademiske utdanninger - eller de tror at dette er den eneste måten som finnes for å få høyere utdanning.   
  
AOF Haugaland har et ønske om at fagskolen skal anerkjennes som en selvstendig praksisnær tertiærutdanning – en utdanning som ikke bare er et «springbrett» til annen høyere utdanning. Vi kaller gjerne fagskoleutdanningene for «Yrkesfagenes høyere utdanning». Vi tror at dette kan bidra til at yrkesfagene fremstår som mer attraktive og selvstendige utdanninger, både for næringslivet generelt og den enkelte student / arbeidstaker spesielt.

**AOF Haugaland organiserer alle fagskoletilbud som deltidsstudier**. Vi mener at dette er en suksessfaktor for fagskoleutdanninger innen helse- og oppvekstfag. Studenter ved disse studieretningene er alle voksne – som har «voksenforpliktelser.» Dvs de er i jobb, har hus og familie. For de fleste er det ikke aktuelt å ta seg fri for å studere. Det er derfor viktig at fagskoletilbudene legges til rette sånn at de som ønsker det - kan være studenter. Evalueringer fra våre studenter viser at de ønsker studiene tilrettelagt på deltid og aller helst på kveldstid.  
  
AOF Haugaland har et tett og godt samarbeid med aktuelle fagmiljø. Suksessfaktorer er at timelærere og forelesere rekrutteres fra praksisfeltet. Vi vet dette bidrar til at studentene alltid får formidlet ***ny og oppdatert kompetanse***. Utdanningen blir praksisnær og relevant – fordi lærene har faget i hendene og i hodet. Kanskje dette er særlig viktig - i og med at våre studenter er voksne, de har erfaring, de kjenner praksisfeltet - og jobber ved siden av å studere.

**Arbeidslivets kompetansebehov nå og i fremtiden, samt fagskolens rolle i å dekke disse behovene**

Fagskoleloven med tilhørende forskrift forplikter tilbyderne i langt større grad enn tidligere å samarbeide med arbeidslivet. Dette har AOF Haugaland operasjonalisert ved at fagskoletilbudene speiler de behovene arbeidslivet har. Vi har nære relasjoner til arbeidslivet og har også formalisert dette gjennom avtaler med praksisfeltet.   
Vi ser på oss selv som arbeidslivets kompetansepartner.

Dersom man ser mot Danmark er fagskolene sentralisert som store enheter. Det er også stemmer som taler for at fagskoleutdanningene her til lands skal sentraliseres, bli større, organiseres mer som skole - ha fast ansatte lærer etc.   
Når det gjelder fagskoleutdanninger innen helse- og oppvekstfag – mener vi dette kan bidra til å ødelegge dynamikken, forringe kvaliteten i utdanningen, bidra til en mindre fleksibilitet ift å imøtekomme arbeidslivets behov for kompetanse.

Vår erfaring er at lokal forankring og fleksibilitet gjør at fagskolen klarer å tilpasse utdanningen til arbeidslivets kompetansebehov.

Som en kommunal rådgiver formulerte det: *«Vi roper om behov, de rigger i stand - og det er vi kjempeglade for».* Dette utsagnet bekrefter også den erfaringen AOF Haugaland sitter med. Kommuner vi samarbeider med - ser på fagskoleutdanningen som en del av egen kompetansepolitikk og oppmuntrer egne ansatte til å benytte fagskoletilbudet ved AOF. I samarbeidsmøter med kommunene gis det uttrykk for at en er godt informert om aktuelle tilbud - og at læringsutbyttet arbeidstakerne får etter endt utdanning - er relevant.

Slike tilbakemeldinger er med på å regulere og markedstilpasse studietilbudene våre. Det er viktig og hele tiden ha fokus på hvilke behov det er for kompetanseheving. Tilbudene må derfor endres i tråd med endringene i behov.

**Samspill med universitets- og høyskolesektoren**

Vi ønsker sterkt at fagskolene skal etableres som et selvstendig skoleslag. Imidlertid er det viktig at det legges til rette for fleksible overganger for studenter som ønsker å gå videre fra fagskole til høyskole. Vår mening er at det læringsutbytte en student har etter fullført fagskoleutdanning innen helse- og oppvekstfag - bør danne grunnlag for opptak til høyere utdanning innenfor samme fagområde.

Samspill med universitets- og høyskolesektoren handler også om å utveksle og samarbeide om fagkompetanse og pedagogiske metoder.

**Avslutning og oppsummering**

Den nye kvalitetsforskriften sier blant annet at fagskoler skal ha et tilfredsstillende internt system for kvalitetssikring. Kravene som stilles til leverandører av fagskoleutdanninger - er at man skal være «tyngre» på fag og «tyngre» på system.

Kravet til kvalitet hilser vi velkommen, men vi som driver fagskoleutdanninger - vet hvor mye arbeid som kreves for å lage gode systemer - og hvor mye som skal til for å bygge opp et godt fagmiljø. Det betyr at vi også vet hvor lite som skal til for å bygge ned! Et forutsigbart og kvaltitetssikret studietilbud kan ikke bygges på «at kanskje kommer pengene». Tunge investeringer i kompetanse og systemer krever langsiktighet i rammevilkårene.

Vi ønsker ingen skjerming fra konkurranse, snarere tvert i mot, men et system hvor finansieringen følger studentene og et system som gir fagskolen trygge og forutsigbare rammebetingelser.

Takk for oppmerksomheten.